**John Henry Tunstall** (6. maaliskuuta 1853 Lontoo – 18. helmikuuta 1878 Lincoln) oli brittiläissyntyinen yhdysvaltalainen kauppias ja karjatilallinen. Tunstallin murha helmikuussa 1878 käynnisti Lincolnin piirikunnan sodan New Mexicossa.

John Tunstall syntyi Dalstonissa Hackneyn esikaupunkialueella Lontoossa. Hän työskenteli parissa yrityksessä Lontoossa, joista ensimmäisessä 15-vuotiaana. Kesällä 1869 hän teki kiertomatkan Eurooppaan.

Vuonna 1872 Tunstall lähti Victoriaan Brittiläiseen Kolumbiaan Kanadaan huolehtimaan vuonna 1868 perustetun Turner, Beeton & Tunstall -nimisen perheyrityksen merentakaisesta sivuliikkeestä. Yrityksen johdossa oli Tunstallin isän kanadalainen liikekumppani John Turner. Tunstall työskenteli yrityksessä konttoristina. Tunstall oli tuottelias kirjeiden kirjoittaja. Hän kirjoitti Englantiin isälleen, joka oli hänen päärahoittajansa. Kirjeiden ja päiväkirjan ansiosta hänen elämänsä on dokumentoitu hyvin.

Tunstall oli luonteeltaan etäinen ja tärkeilevä ja teki huonon vaikutuksen kanadalaisiin. Vietettyään neljä vuotta Victoriassa hän lähti Kaliforniaan ottamaan selkoa lampaiden kasvatuksesta. Hän suostutteli isäänsä rahoittamaan hanketta. Lampaiden kasvatus ei onnistunut ja marraskuussa 1876 hän muutti New Mexicoon.

Tunstall tapasi lakimies Alexander McSweenin Santa Fessä ja muutti Lincolniin. Hän investoi noin 15 000 dollaria (nykyrahassa noin 1,5 miljoonaa) kauppaan, karjatilaan ja muuhun yritystoimintaan. Tunstallin ja McSweenin perustaman pankin toimitusjohtaja oli John S. Chisum.

Santa Fe Ring oli paikallinen korruptoitunut karjankasvattajien ja liikemiesten muodostama ryhmittymä. L. G. Murphy & Co. ja sen seuraaja J. J. Dolan & Co. joka tunnettiin nimellä "Talo" (engl. *The House*), olivat vuosia pitäneet otteessaan lähes kaikkia alueen rahantekohankkeita. John Tunstall, Alexander McSween ja John Chisum vastustivat Murphyn ja Dolanin "Talon" ylivaltaa.

Helmikuuhun 1878 mennessä molemmat osapuolet olivat levittäneet toisistaan juoruja, hyökänneet julkisesti toistensa kimppuun territorion lehdistössä ja olivat jakaneet henkilökohtaisia uhkauksia. Molemmat olivat palkanneet miehiä, jotka tunsivat aseiden käytön. Tunstall oli ottanut Rio Feliz -joen lähellä olevalle karjatilalleen työmiehiä, joista yksi oli Billy the Kid.

18. helmikuuta 1878 John Tunstall ja neljä hänen palkkalistoillaan olevaa miestä, mukaan lukien Billy the Kid, kuljettivat hevosia Lincolniin. Ruidoso Valleyssa noin kahdenkymmenen ratsastajan joukko oli heidän perässään. Joukko toimi seriffi William Bradyn valtuutuksella. William "Buck" Morton ja Tom Hill saavuttivat Tunstallin. Morton oli James Dolanin alainen ja Hill oli "Pojat"-nimisen (engl. *The Boys*) rikollisryhmän jäsen; ryhmä toimi Dolanin hyväksi. Morton ampui Tunstallin lähietäisyydeltä, Hill ampui toisen laukauksen.

Lähteet
-------

1. ↑  Gomber, Drew: Past Tense: The death of John Tunstall, part one *Ruidoso News*.  27.09.2015. Viitattu 01.10.2018. (englanniksi)
2. 1 2 3   *Canadian Cowboy Country Magazine*. Viitattu 21.10.2018
3. ↑  Nolan, Frederick: *The Lincoln County War: A Documentary History (Revised)*, 2009, s. 20-21.
4. ↑  Nolan, Frederick: *The Lincoln County War: A Documentary History (Revised)*, 2009, s. 20.
5. 1 2  Nolan, Frederick: *Pat F. Garrett's The Authentic Life of Billy, the Kid*, 2000, s. 46
6. ↑  Boardman, Mark: John Tunstall’s Journey West *truewestmagazine.com*.  7.1.2016.  Arkistoitu 22.10.2018. Viitattu 21.10.2018. (englanniksi)
7. ↑  Gardner, Mark Lee: *To Hell on a Fast Horse: The Untold Story of Billy the Kid and Pat Garrett*, 2011, s. 60
8. ↑  Gardner, Mark Lee: *To Hell on a Fast Horse: The Untold Story of Billy the Kid and Pat Garrett*, 2011, s. 58-59
9. ↑  Gardner, Mark Lee: *To Hell on a Fast Horse: The Untold Story of Billy the Kid and Pat Garrett*, 2011, s. 58, 61
10. ↑  Gardner, Mark Lee: *To Hell on a Fast Horse: The Untold Story of Billy the Kid and Pat Garrett*, 2011, s. 62-64


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Saksa
* Yhdysvallat
* Alankomaat

 |
|  |
| Muut | 
* SNAC

 |

 |